SKRIFTLIG FORESPØRGSEL E-1499/03

af José Mendiluce Pereiro (PSE), Alexander de Roo (Verts/ALE)og Miquel Mayol i Raynal (Verts/ALE) til Kommissionen

(5. maj 2003)

Om: Vandremuslingen og vandomledningsprojektet i forbindelse med Ebro-floden

Vandremuslingen (Dreissena polymorpha) er et toskallet bløddyr på ca. 3 cm med nogenlunde samme udseende som marine muslinger. Den eksplosive måde, denne muslingeart udbredes på, når den først er indført, fører til meget tætte populationer og gør det praktisk talt umuligt at standse koloniseringen i de forskellige naturlige og kunstige substrater, der findes i ferskvandsmiljøet. Vandremuslingen ernærer sig af planteplankton og konkurrerer med andre autoktone arter om denne føde, hvilket er med til at ødelægge den økologiske balance. Dens ekskrementer lægger sig som et også for mennesker giftigt lag på bunden af floder og vandreservoirer, og dette lag gør det af med alle fiskene i det pågældende område. På grund af denne muslingearts koloniseringsevne kan den forårsage blokering af kunstvandingskanaler og tilstopning af indløb til og udløb fra kraftværker, hydrauliske anlæg af enhver art, turbiner, afløbskanaler, beholdere, skibsmotorer og -ankre, vandrensningsanlæg, forskellige former for kanaler og endog hele rørsystemer. I begyndelsen af 1980'erne blev vandremuslingen indslæbt til de store søer i Nordamerika. Kontrollen med bestandene har indtil nu kostet omkring 2 mia. USD, og til trods for denne store investering er arten fuldt etableret.

I sommeren 2001 registreredes vandremuslingen i Ebro-floden (den opdæmmede sø Riba-roja og flere forskellige steder fra Flix til Xerta). På få måneder blev den almindelig udbredt fra Riba-roja til Ebro-flodens delta. For nylig er den konstateret i kunstvandingssystemerne i områderne Les Garriques og Terra Alta, der ligger mere end 20 km fra det område, hvor den oprindelig blev registreret, og som den er nået frem til fra konventionelle vandindvindingssteder.

1. Har Kommissionen kendskab til, hvilke foranstaltninger den spanske regering har truffet for at udrydde denne plage?

2. Har nogle af disse foranstaltninger vist sig at være 100 % effektive? Kan Kommissionen i benægtende fald oplyse, hvilken metode der ville være 100 % effektiv?

3. Vil Kommissionen yde støtte til finansieringen af en spansk vandplan (PHN), som bl.a. tager sigte på at omlede inficeret vand (i dette tilfælde fra Ebro-floden) til andre vandløbsoplande?

4. Er en omledning under disse omstændigheder lovlig? Vil der ikke være tale om overtrædelse af habitatsdirektivet med hensyn til indførelse af alloktone arter?

5. Forventer Kommissionen at udtale sig om PHN før eller efter, at denne skadelige art er udryddet?

Svar afgivet på Kommissionens vegne af Margot Wallström

(5. juni 2003)

Kommissionen henviser de ærede medlemmer til sit svar på skriftlig forespørgsel E-0510/03 fra Joan Colom i Naval(1) om samme emne.

For så vidt angår de særlige spørgsmål, der omtales i denne skriftlige forespørgsel, kan følgende fremføres:

1. Kommissionen kender intet til, at den spanske regering skulle have taget skridt til at udrydde vandremuslingen i Ebro-flodsystemet.

2. Kommissionen kender ikke til nogen metode, der med 100 % sikkerhed kan udrydde disse dyr.

3. Benyttelse af strukturfondene og samhørighedsfondene er underlagt de detaljerede regler i de pågældende forordninger. Heri kræves det bl.a., at fællesskabsretten og Fællesskabets politik efterkommes.

4. Kommissionen fører en omfattende dialog med de spanske myndigheder om den foreslåede omledning af Ebro, herunder navnlig med hensyn til overholdelsen af Fællesskabets miljøvurdering (VVM). Spørgsmålet om vandremuslingen og truslen om dennes yderligere spredning til andre flodbækkener indgår i denne dialog.

5. Den spanske vandplan omfatter hele landets territorium og består af hundredvis af foreslåede projekter vedrørende opførelse af kloakeringsanlæg, vandrensningsanlæg, kanaler, dæmninger, rørledninger m.v. Kommissionen vil nøje overvåge, at alt sker i fuld overensstemmelse med den pågældende lovgivning, og vil sikre, at reglerne om brugen af fællesskabsmidler overholdes behørigt. For så vidt angår den foreslåede Ebro-omledning, som er en del af vandplanen, har Kommissionen stadig drøftelser i gang med de spanske myndigheder om miljøpåvirkningen af Ebro-floden, Ebro-deltaet og recipientfloderne.

(1) EUT C 242 E af 9.10.2003, s. 141.